แอกซ่าปรับแผนหนีดอกเบี้ยขาลง
กรุงไทยแอกซ่า ขยับแผนลงทุนใหม่ 5.2 หมื่นล้าน หนีดอกเบี้ยขาลง
8 มี.ค. 2555

กรุงไทยแอกซ่า ขยับแผนลงทุนใหม่ 5.2 หมื่นล้าน หนีดอกเบี้ยขาลง 
นายเดวิด โครูนิช ประธานเจ้าหน้าที่บริหารฝ่ายการเงิน บริษัท กรุงไทยแอกซ่า ประกันชีวิต เปิดเผยว่า บริษัทได้ปรับแผนการลงทุนใหม่ โดยเตรียมโยกเงินลงทุนในส่วนของพันธบัตรที่มีอยู่ประมาณ 83% ให้เหมาะสมกับสถานการณ์มากขึ้น เพื่อลดความเสี่ยงจากการลงทุนในช่วงภาวะอัตราดอกเบี้ยขาลง และหาจังหวะเข้าลงทุนในตราสารทุนแทน ซึ่งคาดว่าปีนี้จะเพิ่มสัดส่วนลงทุนเป็น 10-12% จากเดิมอยู่ที่ 8% โดยปัจจุบันที่มีสินทรัพย์ลงทุนรวมประมาณ 52,381 ล้านบาท
นอกจากนี้ ยังมีแผนลดการลงทุนในพันธบัตรเอกชนที่มีอยู่ประมาณ 17% ของสัดส่วนลงทุนพันธบัตรทั้งหมด 83% อีกด้วย สำหรับสัดส่วนการลงทุนที่เหลือเป็นตราสารการเงินระยะสั้น 5% ตราสารทุน 8% และอื่นๆ 4% โดยตั้งเป้าหาผลตอบแทนจากการลงทุนในปีนี้ที่ 5% ให้ได้ใกล้เคียงกับปีที่ผ่านมา เนื่องจากผลตอบแทนจากการลงทุนในตราสารการเงินปีนี้คงอยู่ในระดับที่ต่ำมาก จึงเป็นปัจจัยลบต่อการสร้างผลตอบแทนที่ดี แต่หากมีช่องทางการลงทุนดี ที่สามารถสร้างผลตอบให้กับบริษัทได้ บริษัทก็จะเข้าไปลงทุนทันที 
ด้านสัดส่วนการลงทุนของบริษัทจำนวน 52,381 ล้านบาท แบ่งออกเป็นลงทุนในพันธบัตรประมาณ 83% 
สำหรับกลุ่มหลักทรัพย์ที่บริษัทสนใจเข้าลงทุนจะเน้นกลุ่มบริษัทที่มีขนาดใหญ่ทำกำไรต่อปีอยู่ในระดับดีต่อเนื่อง และเพื่อเป็นการเพิ่มผลตอบแทนในช่วงภาวะการลงทุนผันผวนล่าสุด บริษัทยังได้เข้าลงทุนในกองทุนรวมอสังหาริมทรัพย์และสิทธิการเช่า เทสโก้ โลตัส รีเทล โกรท (TLGF) และหากมีโอกาสในช่องทางอื่นบริษัทก็พร้อมที่จะเข้าไปศึกษาและเข้าลงทุนต่อไป
นายโครูนิช กล่าวว่า สำหรับทิศทางการลงทุนในตลาดหุ้นไทยปีนี้ ยังมีแนวโน้มที่ดีต่อเนื่องจากช่วงปีที่ผ่านมา ดังนั้นการลงทุนในตลาดหุ้นจึงไม่น่าเป็นห่วงมากนัก
ทั้งนี้ จะเห็นได้ว่าประเทศไทยเกิดน้ำท่วมครั้งใหญ่แต่ได้ส่งผลให้ตลาดหุ้นไทยกระทบกระเทือนมากจนเกินไป ถ้าเทียบกับประเทศอังกฤษและประเทศอื่นๆที่เกิดน้ำท่วมเช่นนี้ ประเทศไทยยังดีกว่ามากนายเดวิด กล่าวว่า ในปี 2554 บริษัทมีการควบคุมค่าใช้จ่ายอย่างรัดกุม โดยช่วงปีที่ผ่านมายังคงรักษาระดับการบริหารค่าใช้จ่ายอยู่ที่ระดับ 7% ขณะที่ปี 2543 อยู่ที่ระดับ 20% และมีเบี้ยประกันรับปีแรกเติบโตเพิ่มขึ้นถึง 7,100 ล้านบาทจาก1,600 ล้านบาท หรือคิดเป็นอัตราเติบโตเฉลี่ยกว่า 35% ผลงานที่ประสบความสำเร็จและการเจริญเติบโตที่โดดเด่นจากการลงทุนในสินทรัพย์ ทำให้บริษัทฯมีมูลค่าสินทรัพย์จากการลงทุนเพิ่มขึ้นจาก6,100 ล้านบาท เป็น52,400 ล้านบาทหรือเติบโตเฉลี่ย 54% หรือเพิ่มขึ้นกว่า 9 เท่า